BEGRUNDELSE

1. BAGGRUND FOR FORSLAGET

I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 13. januar 2015 anmodede Danmark om tilladelse til at anvende en foranstaltning, der fraviger artikel 75 i momsdirektivet.

I overensstemmelse med momsdirektivets artikel 395, stk. 2, underrettede Kommissionen ved brev af 13. og 14. februar 2015 de øvrige medlemsstater om Danmarks anmodning. Ved brev af 17. februar 2015 meddelte Kommissionen Danmark, at den rådede over alle de oplysninger, den fandt nødvendige for at kunne behandle anmodningen.

Generel baggrund

For at forenkle momsopkrævningen og bekæmpe momsunddragelse anmodede Danmark i 2011 om en individuel undtagelse til at indføre en standardsatsordning for privat brug af lette varebiler med en tilladt totalvægt på op til tre ton, der udelukkende er registreret til erhvervsmæssig brug. Anmodningen blev godkendt ved Rådets gennemførelsesafgørelse 2012/447/EU af 24. juli 2012[1], som udløb den 31. december 2014.

Hvis der ikke indrømmes en sådan fravigelse, indebærer dansk lovgivning, at enhver privat brug af et sådant køretøj, der udelukkende er registreret til erhvervsmæssig brug, vil medføre, at den afgiftspligtige person fuldt ud mister retten til at fradrage moms på omkostningerne til anskaffelse af køretøjet. Danmark gør brug af en standstill-bestemmelse efter artikel 176 i momsdirektivet om fradrag af moms på udgifter til anskaffelse og brug af lette varebiler med en tilladt totalvægt på op til tre ton. En virksomhed, der registrerer en sådan let varebil som værende udelukkende beregnet til erhvervsmæssige formål, er berettiget til at fradrage den fulde moms i forbindelse med anskaffelsen af køretøjet og driftsomkostningerne. En virksomhed, der registrerer en let varebil som værende både til erhvervsmæssig og privat brug, er imidlertid ikke berettiget til at fradrage momsen på anskaffelsesomkostningerne, men kan fradrage den fulde moms på køretøjets driftsomkostninger.

Den danske ordning, der er beskrevet ovenfor, kan være vanskeligt og dyrt at administrere, både for den afgiftspligtige person og for skatteforvaltningen. Danmark har derfor anmodet om at anvende en forenklet procedure, som tidligere blev godkendt ved Rådets gennemførelsesafgørelse 2012/447/EU. Ifølge de danske myndigheder har den forenklede procedure fungeret godt i de seneste år, og de mener derfor, at der er god grund til at fortsætte hermed. Eftersom Kommissionen først modtog anmodningen om forlængelse af foranstaltningen, efter at den tidligere godkendte foranstaltning var udløbet, kan dette forslag ikke forlænge den tidligere foranstaltning med tilbagevirkende kraft.

Den afgiftspligtige person kan anvende standardsatsordningen i op til tyve dage pr. kalenderår ved betaling af en afgift på 40 DKK pr. dag. Dette beløb omfatter kun moms og er fastsat af de danske myndigheder på basis af nationale statistikker. En tilsvarende betaling i henhold til en særskilt national lovgivning vil være nødvendig for at dække indkomstskat af rådighed over en firmabil og et tillæg til vægtafgiften. Skulle den afgiftspligtige person benytte køretøjet i mere end tyve dage i et kalenderår, gælder standstill-bestemmelsen, og den afgiftspligtige person vil fuldt ud fortabe retten til fradrag af omkostningerne i forbindelse med anskaffelsen af køretøjet.

De danske myndigheder har udviklet et elektronisk system, hvorved de afgiftspligtige personer kan betale den daglige standardafgift online. Myndighederne finder, at ordningen forenkler de afgiftspligtige personers regnskabsmæssige forpligtelser såvel som skatteforvaltningens opgave med at opkræve og inddrive afgiften.

Den forenklede procedure er frivillig. Afgiftspligtige personer vil derfor stadig kunne registrere deres lette varebiler til både erhvervsmæssig og privat brug, hvis det passer til deres forhold.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Der har ikke været behov for høring eller ekstern ekspertbistand. Fravigelsen vil kun i ubetydelig grad påvirke de samlede indtægter fra afgifter, der opkræves ved det endelige forbrug, mens den er en fordel for de erhvervsdrivende, der bruger lette varebiler til både privat og erhvervsmæssig brug, og den forenkler momsopkrævningen.

3. JURIDISKE ASPEKTER AF FORSLAGET

Afgørelsen tillader Danmark at indføre en særlig foranstaltning, der fraviger momsdirektivet, for så vidt angår opgørelse af moms for privat anvendelse af visse køretøjer.

Retsgrundlag

Momsdirektivets artikel 395.

Nærhedsprincippet

I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grunde.

Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.

I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at lette momsforpligtelserne og forenkle momsopkrævningen samt bekæmpe momsunddragelse.

Reguleringsmiddel/reguleringsform

I henhold til momsdirektivets artikel 395 kan de fælles momsregler kun fraviges, hvis Rådet med enstemmighed på forslag af Kommissionen giver tilladelse hertil. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.

4. VIRKNINGER FOR BUDGETTET

Forslaget får ingen negativ indvirkning på Unionens egne indtægter hidrørende fra moms.

5. FAKULTATIVE ELEMENTER

Forslaget er tidsbegrænset.

2015/0074 (NLE)

Forslag til

RÅDETS GENNEMFØRELSESAFGØRELSE

om bemyndigelse af Danmark til at indføre en særlig foranstaltning, der fraviger artikel 75 i Rådets direktiv 2006/112/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[2], særlig artikel 395, stk. 1,

under henvisning til forslag fra Europa-Kommissionen, og

ud fra følgende betragtninger:

(1) Ved brev registreret i Kommissionen den 13. januar 2015 anmodede Danmark om tilladelse til at anvende en foranstaltning, der fraviger bestemmelserne i Rådets direktiv 2006/112/EF om retten til at fradrage indgående moms.

(2) Kommissionen underrettede ved breve af 13. og 14. februar 2015 de øvrige medlemsstater om Danmarks anmodning. Ved brev af 17. februar 2015 meddelte Kommissionen Danmark, at den rådede over alle de oplysninger, den fandt nødvendige for at kunne behandle anmodningen.

(3) Hvis der ikke indrømmes en fravigelse som ønsket, indebærer lovgivningen i Danmark, at når en let varebil med en tilladt totalvægt på op til tre ton er registreret hos de danske myndigheder som værende anvendt udelukkende til erhvervsformål, har den afgiftspligtige person ret til at fradrage hele den indgående moms på udgifter til anskaffelse og drift af køretøjet. Hvis et sådant køretøj efterfølgende anvendes til privat brug, fortaber den afgiftspligtige person retten til at fradrage moms ved anskaffelse af køretøjet.

(4) For at afbøde følgerne af denne ordning har Danmark anmodet om tilladelse til at anvende en særlig foranstaltning, der fraviger artikel 75 i Rådets direktiv 2006/112/EF, som tidligere er godkendt ved Rådets gennemførelsesafgørelse 2012/447/EU[3], og som udløb den 31. december 2014. Foranstaltningen giver afgiftspligtige personer, der har registreret et køretøj som værende udelukkende til erhvervsmæssig brug, mulighed for at benytte køretøjet til ikke-erhvervsmæssige formål og for at beregne afgiftsgrundlaget i henhold til artikel 75 i Rådets direktiv 2006/112/EF på grundlag af en daglig standardsats snarere end fortabe deres ret til at fradrage moms ved anskaffelse af køretøjet.

(5) Den forenklede beregningsmetode vil imidlertid være begrænset til tyve dages ikke‑erhvervsmæssig brug for hvert kalenderår, og det standardmomsbeløb, der skal betales, er fastsat til 40 DKK for hver dags ikke‑erhvervsmæssig brug. Beløbet er fastsat af den danske regering på basis af en analyse af nationale statistikker.

(6) Denne foranstaltning, som skal gælde for lette varebiler med en tilladt totalvægt på indtil tre ton, vil forenkle momsforpligtelserne for afgiftspligtige personer, der gør lejlighedsvis ikke‑erhvervsmæssig brug af et køretøj, der er registreret til erhvervsformål. Det vil dog fortsat være muligt for en afgiftspligtig person at vælge at registrere en let varebil som værende til både erhvervsmæssig og privat brug. Ved at gøre brug af denne mulighed vil den afgiftspligtige person fortabe retten til at fradrage momsen ved anskaffelsen af køretøjet, men vil ikke skulle betale en daglig afgift for privat brug.

(7) At tillade en foranstaltning, der sikrer, at en afgiftspligtig person, som gør lejlighedsvis ikke‑erhvervsmæssig brug af et køretøj, der er registreret til erhvervsformål, ikke fratages den fulde ret til at fradrage den indgående moms på det pågældende køretøj, vil være i overensstemmelse med de generelle regler om fradrag, der er fastsat i Rådets direktiv 2006/112/EF.

(8) Tilladelsen bør gælde for en begrænset periode og bør derfor udløbe den 31. december 2017.

(9) I tilfælde af at Danmark anmoder om en yderligere forlængelse af den fravigende foranstaltning ud over 2017, skal der senest den 31. marts 2017 indsendes en rapport til Kommissionen sammen med anmodningen om forlængelse.

(10) Det anslås, at fravigelsen kun i ubetydelig grad vil påvirke de samlede indtægter fra afgifter, der opkræves ved det endelige forbrug, og ingen negative indvirkninger får på Unionens egne indtægter hidrørende fra moms —

VEDTAGET DENNE AFGØRELSE:

Artikel 1

Når en afgiftspligtig person til private formål, eller til hans personales private brug eller mere generelt til anden brug end forretningsbrug, anvender en let varebil, der er registreret som værende udelukkende til erhvervsmæssig brug, har Danmark tilladelse til, som fravigelse af artikel 75 i direktiv 2006/112/EF, at fastsætte afgiftsgrundlaget som en standardsats for hver dag af en sådan anvendelse.

Standardsatsen pr. dag i første afsnit er 40 DKK.

Artikel 2

Den i artikel 1 omhandlede foranstaltning finder kun anvendelse på lette varebiler med en tilladt totalvægt på op til tre tons.

Denne foranstaltning finder ikke anvendelse, når den private brug overstiger tyve dage pr. kalenderår.

Artikel 3

Denne afgørelse får virkning på dagen for meddelelsen.

Denne afgørelse udløber den 31. december 2017.

Enhver anmodning om forlængelse af foranstaltningen i denne afgørelse skal være Kommissionen i hænde senest den 31. marts 2017.

En sådan anmodning skal ledsages af en rapport, der indeholder en bedømmelse af den foranstaltning, der indføres med denne afgørelse.

Artikel 4

Denne afgørelse er rettet til Kongeriget Danmark.

Udfærdiget i Bruxelles, den .

På Rådets vegne

Formand

[1] EUT L 202 af 28.7.2012, s. 24.

[2] EUT L 347 af 11.12.2006, s. 1.

[3] EUT L 202 af 28.7.2012, s. 24.